1 चम्मच से ज्यादा नीम रस न पिएं, होगा अल्सर; बच्चों-गर्भवती महिलाओं को न दें
नीम यानी औषधि का खजाना। संस्कृत में इसे ‘अरिष्ट’ कहा गया है जिसका मतलब है सभी बीमारियों को दूर करने वाला।
नीम यानी औषधि का खजाना। संस्कृत में इसे ‘अरिष्ट’ कहा गया है जिसका मतलब है सभी बीमारियों को दूर करने वाला। नीम का कोई भी हिस्सा हो जड़, तना, पत्तियां, बीज या इनसे निकला तेल, सभी का इस्तेमाल सेहत के लिए किया जाता है। भले नीम खाने में कड़वा हो लेकिन इसके गुण बड़े मीठे होते हैं। 
आज नीम के इन्हीं गुणों के बारे में जानिए। 
ब्लड प्यूरीफायर है नीम 
मौसम में बदलाव का हमारे शरीर पर काफी असर पड़ता है। साथ ही हमारी डाइट और लाइफस्टाइल बेहतर न होने के कारण शरीर में कई तरह के टॉक्सिन बनते हैं। आयुर्वेद में बताया गया है कि खून को साफ करके इन टॉक्सिन को बाहर निकाला जा सकता है। इससे इम्यूनिटी बढ़ती है और शरीर बीमारियों से लड़ने में सक्षम हो पाता है।
आयुर्वेद में नीम को खून साफ करने वाली हर्ब माना गया है। नीम में नेचुरल एंटी ऑक्सीडेंट्स होते हैं। इसमें मौजूद औषधीय गुणों के कारण इसे ब्लड प्यूरीफायर कहा जाता है। इससे लिवर और किडनी पर भी अच्छा असर पड़ता है। ये शरीर से वेस्ट और टॉक्सिन को बाहर निकालने में मदद करते हैं। नीम की पत्तियां चबाने या किसी रूप में इसका इस्तेमाल करने से ब्लड सर्कुलेशन भी बेहतर होता है। इसे सही मात्रा में लेने पर ब्लड शुगर और ब्लड प्रेशर को कंट्रोल किया जा सकता है।
तीन सप्ताह तक लें 10-15ml नीम का रस
बनारस हिंदू यूनिवर्सिटी के इंस्टीट्यूट ऑफ मेडिकल साइंसेज के द्रव्यगुण विभाग के अध्यक्ष और प्रोफेसर भुवल राम बताते हैं कि नीम का रस लेने से पाचन तंत्र मजबूत होता है। इसे सीमित मात्रा में लिया जाए तो पेट में इंफेक्शन खत्म हो जाता है। पेट में मौजूद कृमि (कीड़े) मरते हैं।
आगे बढ़ने से पहले इस पोल के जरिए अपनी राय देते जाइए
ज्यादा लेने से पेट में अल्सर बनने का खतरा 
नीम का रस हर दिन 10-15 ml लेना चाहिए। लेकिन तीन सप्ताह से अधिक नहीं लिया जा सकता। कई बार लोग लंबे समय तक नीम का रस पीते हैं। डोज का भी ध्यान नहीं रखते। 10-15 ml की जगह ग्लास में भरकर नीम का जूस पीते हैं। ऐसा करने पर पेट में अल्सर बनने का खतरा होता है। आंतों में ब्लीडिंग हो सकती है, घाव हो सकता है। मुंह में छाले पड़ सकते हैं। पेट में मरोड़, लूज मोशन इसके पहले लक्षण हो सकते हैं।
बच्चों और प्रेग्नेंट महिलाओं को न दें नीम 
डॉ. दीक्षा भावसार बताती हैं कि बच्चों और प्रेग्नेंट महिलाओं को नीम का अर्क, रस नहीं देना चाहिए। उन्हें नीम की पत्तियां भी नहीं चबानी चाहिए। नीम में एस्पिरिन जैसे कंपाउंड होते हैं जो बच्चों के लिए सेफ नहीं होता। नीम के रस की थोड़ी डोज भी नवजातों के लिए जानलेवा होती है। उनमें डायरिया और तेज-तेज सांस चलने जैसे लक्षण हो सकते हैं। बड़े बच्चों में नींद नहीं आना, उल्टी, चक्कर आना जैसे लक्षण दिख सकते हैं।
नीम कॉन्ट्रासेप्टिव की तरह काम करता है। पुरुष हो या महिला अगर बेबी प्लान करना चाहते हैं तो नीम का इस्तेमाल न करें। प्रेग्नेंसी के दौरान नीम का अर्क लेने या इसके तेल का इस्तेमाल करने से मिसकैरिज तक हो सकता है।
हर दिन नीम की कितनी पत्तियां चबाएं 
प्रो. भुवल बताते हैं कि आयुर्वेद में कहा गया है कि जो हर्ब कटु यानी कड़वी हैं उनकी कम डोज ही लेनी चाहिए। नीम को तिक्त यानी कड़वा बताया गया है। कई बार लोग अनजाने में नीम की पत्तियां, तेल, रस ज्यादा मात्रा में लेते हैं। लेकिन इससे शरीर को नुकसान होता है। प्रो. भुवल के अनुसार, हर दिन 7-8 पत्तियां चबाई जा सकती हैं। इसे दो सप्ताह से ज्यादा नहीं लेना चाहिए।
गर्म पानी में नीम की पत्तियां डालकर नहाएं 
आयुर्वेद विशेषज्ञ डॉ. दीक्षा भावसार बताती हैं कि नीम का पाउडर और नीम की पत्तियों को गर्म पानी में डालकर नहाना चाहिए। नीम मिले पानी को ठंडा करके इससे बाल धोया जा सकता है। इससे डैंड्रफ खत्म हो जाता है। ध्यान रहे गर्म पानी से बाल नहीं धोएं।
दांतों और मसूड़ों के लिए सबसे बेहतर मेडिसिन
जब टूथब्रश और टूथपेस्ट का जमाना नहीं था, तब लोग नीम की दातून से दांतों की सफाई करते थे। आज दातून का इस्तेमाल कम हो गया है लेकिन अब कई तरह के टूथपेस्ट और माउथवॉश नीम बेस्ड होते हैं। इनके इस्तेमाल के भी फायदे होते हैं। हालांकि नीम के तने से दातून करने पर दांतों की सफाई के साथ मसूड़ों को भी मजबूती मिलती है। नीम में एंटी बैक्टीरियल और एंटी फंगल गुण होते हैं। हर दिन नीम से दातून करने पर दांतों पर प्लॉक नहीं जमता और मुंह में बदबू फैलाने वाले बैक्टीरिया भी खत्म होते हैं।
नीम पाउडर में शहद मिलाकर स्किन पर लगाएं 
नीम हमारी स्किन के लिए भी अच्छा है। नीम के पाउडर में शहद मिलाकर स्किन पर लगाएं तो स्किन में चमक आती है। दूसरे हर्ब और पानी के साथ भी इसका लेप तैयार कर सकते हैं। शरीर में फोड़े, फुंसी या घाव को ठीक करने में इसका इस्तेमाल किया जा सकता है। नीम के पाउडर को चंदन, गुलाब, हल्दी, मंजिष्ठा, मुलैठी के साथ मिलाकर फेस पैक तैयार कर सकते हैं। इस नेचुरल फेसपैक से मुंहासे खत्म किए जा सकते हैं।
प्रो. भुवल बताते हैं कि नीम में 130 तरह के कंपाउंड होते हैं इससे कई बीमारियों को ठीक किया जा सकता है। दुनिया में सबसे अधिक शोध इसी हर्ब पर किया जा रहा है।
आंखों की रोशनी बढ़ाता है नीम 
नीम की कुछ पत्तियों को पानी में 15 मिनट तक उबालें। पानी को ठंडा करने कर इससे अपनी आंखों को धोएं। इससे आंखें साफ होती हैं। इनमें जमी गंदगी बाहर निकलती है। आंखों की रोशनी बेहतर होती है। आयुर्वेद के डॉक्टर की सलाह पर नीम का जूस भी 2 से 3 बूंद आंखों में डाला जा सकता है।
चलते-चलते 
नीम को हम किसी भी रूप में ले सकते हैं पाउडर, जूस और टैबलेट के रूप में। नीम की पत्तियां को सुबह खाली पेट चबाने से सबसे अधिक फायदा मिलता है।
डिस्क्लेमर: अगर किसी तरह की हेल्थ कंडीशन है तो नीम के तेल और अर्क का इस्तेमाल किसी भी रूप में करने से पहले डॉक्टर की सलाह अवश्य लें। 